પોતાની કારકિર્દીની પહેલી જ ફિલ્મનું ટ્રેલર રિલીઝ થયું હતું ત્યારે લાગણીવશ જાહ્ન્વીએ કહ્યુ હતું, મારી મમ્મીની ઇચ્છા હતી કે હું સૈરાટ જેવી ફિલ્મમાં અભિનય કરું. જાહ્ન્વીએ વધુમાં કહ્યું હતું, મેં અને મારી મમ્મીએ સૈરાટ ફિલ્મ અમારા ઘરમાં બેસીને જોઈ હતી. મને યાદ છે કે મેં એમને કહ્યું હતું કે મારી પહેલી ફિલ્મ આના જેવી જ હશે અને હું આ પ્રકારની એક્ટિંગ કરી શકું એમ છું. ત્યાર પછી કરણ જોહર સાથે વાતચીત થઈ અને ફિલ્મ બનાવવાનું નક્કી થયું. જાહ્ન્વીની આ પ્રથમ ફિલ્મ તેની મમ્મી અને મહાન અભિનેત્રી શ્રીદેવીના નિધનના અમુક મહિના પછી આવી રહી છે. શ્રીદેવીનું ગયા ફેબ્રુઆરી મહિનામાં દુબઈની હોટેલમાં આકસ્મિક નિધન થયું હતું.